CELEX: 62007CJ0016
Language: mt
Date: 2008-10-09
Title: Sentenza tal-Qorti tal-Ġustizzja (ir-Raba' Awla) tad-9 ta' Ottubru 2008. # Marguerite Chetcuti vs il-Kummisjoni tal-Komunitajiet Ewropej. # Appell - Servizz pubbliku - Kompetizzjoni interna għall-istituzzjoni - Rifjut ta’ kandidatura - Kundizzjonijiet għall-ammissjoni. # Kawża C-16/07 P.

SENTENZA TAL-QORTI TAL-ĠUSTIZZJA (Ir-Raba’ Awla)
      9 ta’ Ottubru 2008
      Kawża C-16/07 P
      Marguerite Chetcuti
      vs
      Il-Kummissjoni tal-Komunitajiet Ewropej
      “Appell – Servizz pubbliku – Kompetizzjoni interna għall-istituzzjoni – Rifjut ta’ kandidatura – Kundizzjonijiet għall-ammissjoni”
      Suġġett: Appell mis-sentenza tal-Qorti tal-Prim’Istanza tal-Komunitajiet Ewropej tat-8 ta’ Novembru 2006, Chetcuti vs Il-Kummissjoni
         (T‑357/04, li għandha ma ġietx ippubblikata fil-Ġabra), intiż għall-annullament ta’ din is-sentenza.
      
      Deċiżjoni: L-appell huwa miċħud.
      
      Sommarju
      1.        Uffiċjali – Kondizzjonijiet tal-impjieg ta’ impjegati oħra – Membru tal-persunal temporanju – Membru tal-persunal awżiljarju
            – Kriterju ta’ distinzjoni
      (Kondizzjonijiet tal-impjieg ta’ impjegati oħra, Artikoli 2 u 3)
      2.        Uffiċjali – Reklutaġġ – Kompetizzjoni interna għall-istituzzjoni – Parteċipazzjoni estiża għall-membri tal-persunal awżiljarju
            – Obbligu – Assenza
      1.        Mid-dispożizzjonijiet tar-Regolamenti tal-Persunal u tal-Kondizzjonijiet tal-impjieg ta’ impjegati oħra jirriżulta li jeżistu
         differenzi bejn l-istatus amministrattiv, ir-rekwiżiti ta’ reklutaġġ u l-kundizzjonijiet ta’ ingaġġ tal-membri tal-persunal
         awżiljarju u dawk tal-uffiċjali u tal-membri tal-persunal temporanju. Minn dawn id-differenzi jirriżulta li l-membri tal-persunal
         awżiljarju mhumiex reklutati sabiex jeżegwixxu kompitu permanenti fi ħdan l-istituzzjonijiet Komunitarji. Bil-kontra, l-element
         distintiv ta’ kuntratt ta’ membru tal-persunal awżiljarju jinsab fil-prekarjetà tal-ingaġġ tiegħu f’termini ta’ żmien, peress
         li dan il-kuntratt jista’ jintuża biss sabiex jiżgura sostituzzjoni temporanja jew sabiex ikunu jistgħu jitwettqu kompiti
         amministrattivi li jkunu għal żmien temporanju jew li jkunu jindirizzaw neċessità urġenti jew li ma jkunux iddefiniti b’mod
         preċiż. Il-membri tal-persunal awżiljarju jikkostitwixxu, minħabba f’hekk, kategorija distinta ta’ membri tal-persunal li
         tissodisfa bżonnijiet distinti tal-istituzzjonijiet li jimpjegawhom.
      
      2.        B’mod konformi mal-istruttura u mal-għan tar-Regolamenti tal-Persunal u tal-Kondizzjonijiet tal-impjieg ta’ impjegati oħra,
         għalkemm l-Awtorità tal-Ħatra għandha s-setgħa li tippermetti l-parteċipazzjoni tal-membri tal-persunal awżiljarju għal kompetizzjoni
         interna għall-istituzzjoni, madankollu hija mhijiex marbuta li tiftaħ kull kompetizzjoni interna għall-persuni kollha li jinsabu
         fis-servizz tagħha. Tali obbligu jippreġudika s-setgħa diskrezzjonali wiesgħa li hija mogħtija lill-istituzzjonijiet Komunitarji
         fl-organizzazzjoni tas-servizzi tagħhom u, b’mod partikolari, fl-istabbiliment, fl-interess tas-servizz, tal-metodi u tal-kundizzjonijiet
         ta’ kompetizzjoni.